Sowat 3 000 geniet grootste tert | News24
Sowat 3 000 geniet grootste tert
=ATKV Jeugtak Dinamika van die Hoërskool Brandwag het die grootste yskastert in Suid-Afrika gemaak! So groot dat ’n kwart van die tert genoeg was om al Brandwag se meer as 800 leerders en personeellede elk ’n porsie te gee. Die res is geskenk vir liefdadigheid. Foto:HEILIE COMBRINCK
Meng sowat 1 000 pakkies jellie, 300 blikkies kondensmelk, 300 pakkies tennisbeskuitjies en roer 300kg Bliss jogurt daarby ...
Dit is die resep vir Suid-Afrika se grootste yskastert. Die “tertedore” wat vir dié reuse lekkerte verant-woordelik was is die ATKV Jeugtak Dinamika van die Hoërskool Brandwag op Uitenhage
Die tert se afmetings was 4 meter by 4 meter en groot genoeg om meer as 3 000 porsies te kon uitdeel.
Dié yskastert is ’n nuwe Suid- Afrikaanse rekord wat nou behoort aan die Brandwag se ATKV-tak.
Brandwag se 80ste bestaansjaar word vanjaar gevier en elke kwartaal word ’n ander projek geloods.
Verlede kwartaal het meer as 800 leerders aan die pawiljoen-optrede deelgeneem, dié kwartaal was dit tyd vir lekker eet aan ’n groot verjaardagtert.
’n Reuse yskastert het ’n reuse spanpoging geverg en Clover het al die jogurt geskenk.
Brandwag se ATKV-skakel onderwyser, Karen Basson, sê Brandwag se ATKV-tak daag ander takke uit om ’n groter tert te probeer bak. Vir dié rede is Basson, die projekorganiseerder, ook traag om die presiese resep weg te gee.
Na ’n reuse- skoonmaakproses is ’n voedsel vriendelike Perspex-bak in die personeelkamer gebou.
Die tertedoor-span het bestaan uit 30 ATKV-leerders en 4 personeellede, geklee in haarnette, handskoene en voorskote.
Hulle het 8 ure lank gewerk om die tert voor te sit.
Net een kwart van die enorme tert was nodig om vir Brandwag se meer as 800 leerders en personeel-lede elk ’n 7 cm by 7 cm porsie te gee. Honger magies en soet-tande kon nader staan vir tweede en derde happies.
Die drie kwarte van die tert wat oorgebly het, is aan plaaslike liefdadigheidsorganisasies geskenk om Brandwag se soete verjaardag met soveel mense moontlik te deel.
Lotto results for Saturday, March 17 9 minutes ago Click here for the full list of lottery results